               EUROPOS KOMISIJA
            Briuselis, 2021 04 12
            COM(2021) 173 final
            2021/0092(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu įsteigtame Prekybos komitete dėl Prekybos komiteto sprendimų Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014 pakeitimo siekiant atsižvelgti į Ekvadoro prisijungimą prie Prekybos susitarimo ir atnaujinti arbitrų ir prekybos ir darnaus vystymosi ekspertų sąrašus

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Europos Sąjungos vardu turi būti laikomasi Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu (toliau – Prekybos susitarimas) įsteigtame Prekybos komitete dėl Prekybos komiteto sprendimų pakeitimo siekiant atsižvelgti į Ekvadoro prisijungimą prie Susitarimo ir atnaujinti Prekybos susitarime pateiktus arbitrų ir prekybos ir darnaus vystymosi ekspertų sąrašus.

               2.Pasiūlymo aplinkybės

               2.1.Prekybos susitarimas

               Europos Sąjungos bei jos valstybių narių ir Kolumbijos bei Peru prekybos susitarimas pasirašytas Briuselyje 2012 m. birželio 26 d. Remiantis Tarybos sprendimu 2012/735/ES
                  1
                Prekybos susitarimas Peru atžvilgiu laikinai taikomas nuo 2013 m. kovo 1 d.
                  2
               , o Kolumbijos atžvilgiu – nuo 2013 m. rugpjūčio 1 d.
                  3

               Susitarimas iš dalies pakeistas Prisijungimo protokolu prie Europos Sąjungos bei jos valstybių narių ir Kolumbijos bei Peru prekybos susitarimo, kuriuo atsižvelgiama į Ekvadoro prisijungimą, pasirašytu Briuselyje 2016 m. lapkričio 11 d.
                  4
                Europos Sąjunga bei jos valstybės narės ir Ekvadoras Prekybos susitarimą laikinai taiko tarpusavyje nuo 2017 m. sausio 1 d.
                  5

               Prekybos susitarimo 12 straipsniu įsteigtas Prekybos komitetas, kurį sudaro ES šalies ir kiekvienos Susitarimą pasirašiusios Andų šalies atstovai (ministrų ar jų paskirtų atstovų lygmens). Prekybos komitetas prižiūri ir lengvina Prekybos susitarimo įgyvendinimą ir tinkamą jo nuostatų taikymą bei ieško kitų būdų bendriesiems tikslams pasiekti. Kaip numatyta Prekybos susitarime, jis vertina ir priima sprendimus bet kokiais klausimais, perduodamais pagal Prekybos susitarimą įsteigtų specialiųjų organų. Prekybos komitetas sprendimus priima bendru sutarimu.

               Prekybos komitetas yra priėmęs sprendimus, kuriuos reikia iš dalies pakeisti, kad būtų atsižvelgta į tai, kad prie Susitarimo prisijungė Ekvadoras.

               Prekybos susitarimo XII antraštinė dalis taikoma visiems ginčams dėl Prekybos susitarimo nuostatų aiškinimo ir taikymo, jei Prekybos susitarime nenustatyta kitaip.

               Prisijungus Ekvadorui Prekybos komitetas turi atnaujinti Prekybos komiteto darbo tvarkos taisykles, arbitrų darbo tvarkos taisykles ir elgesio kodeksą, arbitrų sąrašą, Prekybos ir darnaus vystymosi ekspertų grupės ir klausimų, kuriems taikoma prekybai ir darniam vystymuisi skirta antraštinė dalis, ekspertų grupės darbo tvarkos taisykles.

               2.2.Prekybos komitetas

               Prekybos susitarimo 12 straipsniu įsteigtas Prekybos komitetas prižiūri ir lengvina Prekybos susitarimo įgyvendinimą ir tinkamą jo nuostatų taikymą; vertina Prekybos susitarimo taikymo rezultatus, visų pirma Šalių prekybos ir ekonomikos santykių raidą; prižiūri visų pagal Prekybos susitarimą įsteigtų specialiųjų organų darbą ir teikia veiklos rekomendacijas; vertina ir priima sprendimus bet kokiais klausimais, perduodamais specialiųjų organų, ir priima savo darbo tvarkos taisykles, posėdžių tvarkaraštį ir jų darbotvarkę. Prekybos komitetas sprendimus priima bendru sutarimu. Sprendimai Šalims yra privalomi ir jos imasi visų reikiamų priemonių jiems įgyvendinti. Prekybos susitarimo 12 straipsnio 4 dalyje nustatytais atvejais visus sprendimus priima ES šalis ir atitinkama Susitarimą pasirašiusi Andų šalis ir tie sprendimai taikomi tik toms dviem Šalims su sąlyga, kad jie nedaro poveikio kitos Susitarimą pasirašiusios Andų šalies teisėms ir įsipareigojimams (14 straipsnio 3 dalis).

               3.Pozicija, kurios turi būti laikomasi Sąjungos vardu

               Šiuo Tarybos sprendimo pasiūlymu nustatoma pozicija, kurios Europos Sąjungos vardu turi būti laikomasi Europos Sąjungos bei jos valstybių narių ir Kolumbijos, Ekvadoro bei Peru prekybos susitarimu įsteigtame Prekybos komitete dėl Prekybos komiteto sprendimų pakeitimo siekiant atsižvelgti į Ekvadoro prisijungimą prie Prekybos susitarimo ir atnaujinti Susitarime pateiktą arbitrų bei prekybos ir darnaus vystymosi ekspertų sąrašą.

               Sprendimas, kuriuo sudaromas Ekvadorui atstovaujančių arbitrų sąrašas, turėjo būti priimtas per pirmąjį Prekybos komiteto posėdį ir dabar turi būti priimtas kuo greičiau, kad būtų visapusiškai įgyvendinta Prekybos susitarimo XII antraštinė dalis dėl ginčų sprendimo.

               Prekybos susitarimo Šalys aptarė numatomą Prekybos komiteto sprendimą ir susitarė, kad, laikantis Sąjungos sprendimų priėmimo procedūrų, Prekybos komitetas turėtų priimti šį sprendimą 2020 m. antrąjį pusmetį.

               Sprendimas yra būtinas siekiant užbaigti kurti Prekybos susitarimo institucinę struktūrą ir taip užtikrinti sklandų jo įgyvendinimą.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  6
               .

               4.1.2.Taikymas aptariamuoju atveju

               Prekybos komitetas yra įsteigtas susitarimu, būtent Europos Sąjungos bei jos valstybių narių ir Kolumbijos bei Peru prekybos susitarimu.

               Sprendimas, kurį turi priimti Prekybos komitetas, yra teisinę galią turintis aktas pagal Prekybos susitarimo 14 straipsnio 2 dalį. Numatomu aktu Prekybos susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu priimama pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys, t. y. iš dalies pakeisti Prekybos komiteto sprendimus Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014, siekiant, inter alia, atnaujinti jame pateiktus arbitrų ir prekybos ir darnaus vystymosi ekspertų sąrašus, patenka į bendros prekybos politikos taikymo sritį.

               Todėl siūlomo sprendimo materialinis teisinis pagrindas yra SESV 207 straipsnis ir visų pirma jo 4 dalis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               5.Numatomo akto skelbimas

               Tarybos aktu bus iš dalies pakeisti Prekybos komiteto sprendimai Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014, todėl tikslinga priimtą aktą paskelbti Europos Sąjungos oficialiajame leidinyje.

               2021/0092 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu įsteigtame Prekybos komitete dėl Prekybos komiteto sprendimų Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014 pakeitimo siekiant atsižvelgti į Ekvadoro prisijungimą prie Prekybos susitarimo ir atnaujinti arbitrų ir prekybos ir darnaus vystymosi ekspertų sąrašus

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos Sąjungos bei jos valstybių narių ir Kolumbijos bei Peru prekybos susitarimas (toliau – Prekybos susitarimas) pasirašytas Briuselyje 2012 m. birželio 26 d. Remiantis Tarybos sprendimu 2012/735/ES
                  7
                Prekybos susitarimas Sąjungos bei jos valstybių narių ir Peru atžvilgiu laikinai taikomas nuo 2013 m. kovo 1 d., o Kolumbijos atžvilgiu – nuo 2013 m. rugpjūčio 1 d.;

               (2)Prekybos susitarimas buvo iš dalies pakeistas Prisijungimo protokolu, kuriuo atsižvelgiama į Ekvadoro prisijungimą, pasirašytu 2016 m. lapkričio 11 d. Briuselyje
                  8
               . Remiantis Tarybos sprendimu 2012/735/ES
                  9
                Prekybos susitarimas Sąjungos bei jos valstybių narių ir Ekvadoro atžvilgiu laikinai taikomas nuo 2017 m. sausio 1 d.;

               (3)pagal Prekybos susitarimo 13 straipsnio 2 dalies g punkto vi papunktį Prekybos komitetas gali daryti pažangą siekiant Prekybos susitarimo tikslų iš dalies keisdamas, kaip numatyta Susitarime, kitas nuostatas, kurias Prekybos komitetas gali iš dalies keisti vadovaudamasis aiškiomis Prekybos susitarimo nuostatomis;

               (4)pagal Prekybos susitarimo 13 straipsnio 5 dalį Prekybos komitetas, vykdydamas 13 straipsnyje nustatytas funkcijas, gali priimti bet kokius sprendimus, kaip numatyta Prekybos susitarime;

               (5)Prekybos komitetas, taikydamas rašytinę procedūrą, turi priimti sprendimą iš dalies pakeisti sprendimus Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014;

               (6)tikslinga nustatyti poziciją, kurios turi būti laikomasi Sąjungos vardu Prekybos komitete, nes sprendimas bus privalomas Sąjungai;

               (7)Prekybos komiteto sprendime Nr. 1/2014 numatyta pagal Prekybos susitarimo 13 straipsnio 1 dalies j punktą priimti jo darbo tvarkos taisykles;

               (8)Prekybos komiteto sprendime Nr. 2/2014 numatyta pagal Prekybos susitarimo 13 straipsnio 1 dalies h punktą ir 315 straipsnį priimti arbitrų darbo tvarkos taisykles ir elgesio kodeksą;

               (9)Prekybos komiteto sprendime Nr. 3/2014 numatyta pagal Prekybos susitarimo 304 straipsnio 1 ir 4 dalis sudaryti arbitrų sąrašus;

               (10)Prekybos komiteto sprendime Nr. 4/2014 numatyta pagal Prekybos susitarimo 284 straipsnio 6 dalį priimti prekybos ir darnaus vystymosi ekspertų grupės darbo tvarkos taisykles ir elgesio kodeksą;

               (11)Prekybos komiteto sprendime Nr. 5/2014 numatyta pagal Prekybos susitarimo 284 straipsnio 3 dalį sudaryti klausimų, kuriems taikoma prekybai ir darniam vystymuisi skirta antraštinė dalis, ekspertų grupę;

               (12)siekiant atsižvelgti į Ekvadoro prisijungimą prie Prekybos susitarimo ir poreikį atnaujinti arbitrų ir prekybos ir darnaus vystymosi ekspertų sąrašus, Prekybos komiteto sprendimai Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014 turėtų būti atitinkamai iš dalies pakeisti,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu įsteigtame Prekybos komitete dėl Prekybos komiteto sprendimų Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014 pakeitimo, grindžiama prie šio sprendimo pridedamu Prekybos komiteto sprendimo projektu.

               2 straipsnis

               Priimtas Prekybos komiteto sprendimas skelbiamas Europos Sąjungos oficialiajame leidinyje.

               3 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 354, 2012 12 21, p. 1–2.

                     (2)

                        OL L 56, 2013 2 28, p. 1.

                     (3)

                        OL L 201, 2013 7 26, p. 7.

                     (4)

                        OL L 356, 2016 12 24, p. 3.

                     (5)

                        OL L 358, 2016 12 29, p. 1.

                     (6)

                        Sprendimo Vokietija / Taryba (OIV), C-399/12, ECLI:EU:C:2014:2258, 61–64 punktai.

                     (7)

                        2012 m. gegužės 31 d. Tarybos sprendimas 2012/735/ES dėl Europos Sąjungos bei jos valstybių narių ir Kolumbijos bei Peru prekybos susitarimo pasirašymo Sąjungos vardu ir laikino taikymo (OL L 354, 2012 12 21, p. 1).

                     (8)

                        OL L 356, 2016 12 24, p. 3.

                     (9)

                        2016 m. lapkričio 11 d. Tarybos sprendimas (ES) 2016/2369 dėl Prisijungimo protokolo prie Europos Sąjungos bei jos valstybių narių ir Kolumbijos bei Peru prekybos susitarimo, kuriuo atsižvelgiama į Ekvadoro prisijungimą, pasirašymo Sąjungos vardu ir laikino taikymo (OL L 356, 2016 12 24, p. 1).

    ---documentbreak---

               EUROPOS KOMISIJA
            Briuselis, 2021 04 12
            COM(2021) 173 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Kolumbijos, Peru bei Ekvadoro prekybos susitarimu įsteigtame Prekybos komitete dėl Prekybos komiteto sprendimų Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014 pakeitimo siekiant atsižvelgti į Ekvadoro prisijungimą prie Prekybos susitarimo ir atnaujinti arbitrų ir prekybos ir darnaus vystymosi ekspertų sąrašus

               PROJEKTAS

               ES IR KOLUMBIJOS, PERU BEI EKVADORO PREKYBOS KOMITETO SPRENDIMAS Nr. 2/2021

               XXX

               kuriuo, siekiant atsižvelgti į Ekvadoro prisijungimą prie Europos Sąjungos bei jos valstybių narių ir Kolumbijos, Peru bei Ekvadoro prekybos susitarimo ir atnaujinti arbitrų ir prekybos ir darnaus vystymosi ekspertų sąrašus, iš dalies keičiami sprendimai Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014

               PREKYBOS KOMITETAS,

               atsižvelgdamas į Europos Sąjungos bei jos valstybių narių ir Kolumbijos, Peru bei Ekvadoro prekybos susitarimą (toliau – Prekybos susitarimas), ypač į jo 13 straipsnį,

               kadangi:

               (1)pagal Susitarimo 13 straipsnio 2 dalies g punkto vi papunktį Prekybos komitetas gali daryti pažangą siekiant Susitarimo tikslų iš dalies keisdamas, kaip numatyta Susitarime, kitas nuostatas, kurias Prekybos komitetas gali iš dalies keisti vadovaudamasis aiškiomis Susitarimo nuostatomis. Pagal Susitarimo 13 straipsnio 5 dalį Prekybos komitetas, vykdydamas tame straipsnyje nustatytas funkcijas, gali priimti bet kokius sprendimus, kaip numatyta Susitarime;

               (2)Sprendime Nr. 1/2014 numatyta pagal Susitarimo 13 straipsnio 1 dalies j punktą priimti jo darbo tvarkos taisykles;

               (3)Sprendime Nr. 2/2014 numatyta pagal Susitarimo 13 straipsnio 1 dalies h punktą ir 315 straipsnį priimti arbitrų darbo tvarkos taisykles ir elgesio kodeksą;

               (4)Sprendime Nr. 3/2014 numatyta pagal Susitarimo 304 straipsnio 1 ir 4 dalis sudaryti arbitrų sąrašus;

               (5)Sprendime Nr. 4/2014 numatyta pagal Susitarimo 284 straipsnio 6 dalį priimti prekybos ir darnaus vystymosi ekspertų grupės darbo tvarkos taisykles ir elgesio kodeksą;

               (6)Sprendime Nr. 5/2014 numatyta pagal Susitarimo 284 straipsnio 3 dalį sudaryti klausimų, kuriems taikoma prekybai ir darniam vystymuisi skirta antraštinė dalis, ekspertų grupę;

               (7)siekiant atsižvelgti į Ekvadoro prisijungimą prie Prekybos susitarimo ir poreikį atnaujinti arbitrų ir prekybos ir darnaus vystymosi ekspertų sąrašus, Prekybos komiteto sprendimai Nr. 1/2014, Nr. 2/2014, Nr. 3/2014, Nr. 4/2014 ir Nr. 5/2014 turėtų būti atitinkamai iš dalies pakeisti,

               PRIĖMĖ ŠĮ SPRENDIMĄ:

               1 straipsnis

               2014 m. gegužės 16 d. ES ir Kolumbijos bei Peru prekybos komiteto Sprendimo Nr. 1/2014 dėl Europos Sąjungos bei jos valstybių narių ir Kolumbijos bei Peru prekybos susitarimo 13 straipsnio 1 dalies j punkte nurodytų darbo tvarkos taisyklių priėmimo [2015/1045] priedas iš dalies keičiamas taip:

               1)1 straipsnis iš dalies keičiamas taip:

               a) 1 dalis pakeičiama taip:

               „1. Prekybos komitetas, įsteigtas pagal Europos Sąjungos bei jos valstybių narių ir Kolumbijos, Peru bei Ekvadoro prekybos susitarimo (toliau – Susitarimas) 12 straipsnį, vykdo savo pareigas, kaip numatyta Susitarimo 12 straipsnyje, ir atsako už Susitarimo veikimą ir teisingą taikymą.“;

               b) 3 dalis pakeičiama taip:

               „3. Prekybos komiteto posėdžiams paeiliui po vienus metus pirmininkauja Kolumbijos prekybos, pramonės ir turizmo ministras, Peru užsienio prekybos ir turizmo ministras, Ekvadoro gamybos, užsienio prekybos, investicijų ir žuvininkystės ministras arba už prekybą atsakingas Europos Komisijos narys. Pirmasis laikotarpis prasideda pirmojo Prekybos komiteto posėdžio dieną, o baigiasi tų pačių metų gruodžio 31 d. Pirmininkui gali atstovauti jo atitinkamai paskirti asmenys, kaip nustatyta Susitarimo 12 straipsnio 2 dalyje.“;

               2)3 straipsnio 1 dalis pakeičiama taip:

               „1. Prekybos komitetas posėdžiauja kartą per metus arba bet kurios Šalies prašymu, kaip numatyta Susitarimo 12 straipsnio 2 dalyje. Jei Šalys nesusitaria kitaip, posėdžiai vyksta paeiliui Bogotoje, Briuselyje, Limoje ir Kite.“

               2 straipsnis

               2014 m. gegužės 16 d. ES ir Kolumbijos bei Peru prekybos komiteto Sprendimo Nr. 2/2014 dėl Europos Sąjungos bei jos valstybių narių ir Kolumbijos bei Peru prekybos susitarimo 13 straipsnio 1 dalies h punkte ir 315 straipsnyje nurodytų arbitrų darbo tvarkos taisyklių ir elgesio kodekso priėmimo [2015/1046] priedas iš dalies keičiamas taip:

               1)1 taisyklės a punktas pakeičiamas taip:

               „a) Susitarimas – 2012 m. birželio 26 d. Briuselyje pasirašytas Peru bei Kolumbijos ir Europos Sąjungos bei jos valstybių narių prekybos susitarimas su pakeitimais, padarytais 2016 m. lapkričio 11 d. pasirašytu Protokolu dėl Ekvadoro prisijungimo prie Susitarimo;“;

               2)7 taisyklė pakeičiama taip:

               „7. Jeigu paskutinė diena, kurią galima įteikti dokumentą, sutampa su valstybine Kolumbijos, Peru, Ekvadoro arba ES švente, dokumentas gali būti įteiktas kitą darbo dieną.“;

               3)33 taisyklė pakeičiama taip:

               „33. Jei ginčo šalys nesusitaria kitaip, kai Šalis ieškovė yra Kolumbija, Peru arba Ekvadoras, posėdžiai rengiami Briuselyje, o jei Šalis ieškovė yra ES, posėdžiai atitinkamais atvejais rengiami Bogotoje, Limoje arba Kite.“

               3 straipsnis

               2014 m. gegužės 16 d. ES ir Kolumbijos bei Peru prekybos komiteto Sprendimo Nr. 3/2014 dėl Europos Sąjungos bei jos valstybių narių ir Kolumbijos bei Peru prekybos susitarimo 304 straipsnio 1 ir 4 dalyse nurodytų arbitrų sąrašų sudarymo [2015/1047] priedas iš dalies keičiamas taip:

               1)Susitarimo 304 straipsnio 1 dalyje nurodytas arbitrų sąrašas iš dalies keičiamas taip:

               a) Kolumbijos pasiūlytų arbitrų sąrašo 2 ir 3 punktai pakeičiami taip:

               „2.Javier Gamboa

               3.Claudia Orozco“;

               b) toliau pateikiamas sąrašas įterpiamas tarp Kolumbijos pasiūlytų arbitrų sąrašo ir ES pasiūlytų arbitrų sąrašo:

               „Ekvadoro pasiūlyti arbitrai

               1.Hugo Perezcano Díaz

               2.Alejandro Sánchez

               3.Carlos Vejar

               4.Alan Yanovich

               5.Andrés Jana“;

               c) Peru pasiūlytų arbitrų sąrašo 4 ir 5 punktai pakeičiami taip:

               „4.Victor Saco

               5.Javier Hernando Illescas Mucha“;

               d) pirmininkų sąrašo 2 punktas pakeičiamas taip:

               „2.Pedro Negueloaetcheverry (Ekvadoras)“;

               2)papildomas arbitrų, turinčių patirties tam tikruose sektoriuose specialiais klausimais, kuriems taikomas susitarimas, sąrašas, nurodytas Susitarimo 304 straipsnio 4 dalyje, iš dalies keičiamas taip:

               a) antraštinėje dalyje „Prekybos prekėmis ekspertai“ toliau pateikiamas sąrašas įterpiamas tarp Kolumbijos pasiūlytų arbitrų sąrašo ir ES pasiūlytų arbitrų sąrašo:

               „Ekvadoro pasiūlyti arbitrai

               1.Pablo Bentes

               2.Jan Bohanes

               3.Sofía Bonilla“;

               b) antraštinėje dalyje „Prekybos paslaugomis, įsisteigimo, konkurencijos, intelektinės nuosavybės teisių ar viešųjų pirkimų srities ekspertai“ toliau pateikiamas sąrašas įterpiamas tarp Kolumbijos pasiūlytų arbitrų sąrašo ir ES pasiūlytų arbitrų sąrašo:

               „Ekvadoro pasiūlyti arbitrai

               1.Gustavo Guerra

               2.Alfredo Corral

               3.Genaro Eguiguren“;

               c) antraštinėje dalyje „Prekybos paslaugomis, įsisteigimo, konkurencijos, intelektinės nuosavybės teisių ar viešųjų pirkimų srities ekspertai“ pirmininkų sąraše 2 punktas pakeičiamas taip:

               „2.Tania Voon“.

               4 straipsnis

               2014 m. gegužės 16 d. ES ir Kolumbijos bei Peru prekybos komiteto Sprendimo Nr. 4/2014 dėl Europos Sąjungos bei jos valstybių narių ir Kolumbijos bei Peru prekybos susitarimo 284 straipsnio 6 dalyje nurodytų prekybos ir darnaus vystymosi srities ekspertų grupės darbo tvarkos taisyklių priėmimo [2015/1048] priedas iš dalies keičiamas taip:

               1) 1 taisyklės a punktas pakeičiamas taip:

               „a) Susitarimas – 2012 m. birželio 26 d. pasirašytas Peru bei Kolumbijos ir Europos Sąjungos bei jos valstybių narių prekybos susitarimas su pakeitimais, padarytais 2016 m. lapkričio 11 d. pasirašytu Protokolu dėl Ekvadoro prisijungimo prie Susitarimo;“.

               5 straipsnis

               2014 m. gegužės 16 d. ES ir Kolumbijos bei Peru prekybos komiteto Sprendimo Nr. 5/2014 dėl Europos Sąjungos bei jos valstybių narių ir Kolumbijos bei Peru prekybos susitarimo 284 straipsnio 3 dalyje nurodytos ekspertų Prekybos ir darnaus vystymosi antraštinės dalies klausimais grupės sudarymo [2015/1049] priedas iš dalies keičiamas taip:

               1)ekspertų sąrašas papildomas šiais 13, 14, 15 ir 16 punktais:

               „13.María Amparo Albán

               14.Alice Tipping

               15.Leopoldo González

               16.Fabián Jaramillo“;

               2)pirmininkų sąrašas papildomas šiais 7 ir 8 punktais:

               „7.Jacob Olander

               8.Martín Padulla“.

               6 straipsnis

               Šis sprendimas įsigalioja [...].

               Šis sprendimas rengiamas Susitarimo Šalių oficialiosiomis kalbomis ir visi tekstai yra autentiški.

               Priimta [...]

               Prekybos komiteto vardu


               EUROPOS KOMISIJA
            Briuselis, 2021 04 13
            COM(2021) 175 final
            2021/0094(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinės kakavos organizacijos taryboje

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas yra susijęs su sprendimu, kuriuo nustatoma pozicija, kurios Sąjungos vardu turi būti laikomasi Tarptautinės kakavos organizacijos (TKO)
                  1
                Tarptautinėje kakavos taryboje (toliau – TKO taryba) dėl numatomo Tarptautinio kakavos susitarimo (2010 m. TKS)
                  2
                galiojimo pratęsimo patvirtinimo.

               2.Pasiūlymo aplinkybės

               2.1.Tarptautinis kakavos susitarimas (2010 m. TKS)

                  Tarptautiniu kakavos susitarimu (2010 m. TKS) (toliau – TKS arba Susitarimas) siekiama užtikrinti glaudesnį tarptautinį bendradarbiavimą pasaulinio lygio klausimais dėl kakavos ir kitais susijusiais klausimais, užtikrinti forumą tarpvyriausybinėms konsultacijoms klausimais dėl kakavos ir to, kaip pagerinti pasaulinę kakavos sektoriaus ekonomiką, renkant ir teikiant informaciją apie pasaulinę kakavos rinką sudaryti palankesnes sąlygas prekybai ir skatinti didesnę kakavos paklausą.

                  TKS įsigaliojo 2012 m. spalio 1 d. dešimties metų laikotarpiui iki 2022 m. rugsėjo 30 d. (TKS 62 straipsnio 1 dalis).

                  Europos Sąjunga yra viena iš TKS šalių
                     3
                  .

               2.2.Tarptautinė kakavos taryba

               TKS 6 straipsnio 1 dalyje nustatyta, kad Tarptautinę kakavos tarybą sudaro visos organizacijos narės. TKS 7 straipsnyje nustatyta, kad Taryba vykdo visus konkrečioms TKS nuostatoms taikyti būtinus įgaliojimus ir funkcijas arba užtikrina, kad jie būtų vykdomi.

               Paprastai TKO taryba kiekvieną kakavos metų pusmetį šaukia vieną eilinį posėdį, bet ji taip pat turi galimybę sušaukti neeilinį posėdį (TKS 9 straipsnio 1 ir 2 dalys). TKS 12 straipsnyje nurodyta, kad visus savo sprendimus TKO taryba stengiasi priimti bendru sutarimu. Jei bendras sutarimas neįmanomas, sprendimai priimami specialiu balsavimu, laikantis TKS 12 straipsnio 1 dalyje nustatytos tvarkos. TKS 10 ir 11 straipsniuose numatyta organizacijos eksportuojančiųjų ir importuojančiųjų narių balsų paskirstymo ir balsavimo tvarka.

               2.3.Numatomas Tarptautinės kakavos tarybos aktas

                  2020 m. rugsėjo mėn. TKO tarybos 102-ojoje sesijoje ji pateikė rekomendaciją pratęsti TKS galiojimo laikotarpį. Tai leistų ateityje atlikti išsamią peržiūrą. TKO taryba turi priimti sprendimą dėl Susitarimo galiojimo pratęsimo pagal TKS 62 straipsnio 4 dalį, kurioje nustatyta, kad Taryba gali pratęsti viso Susitarimo arba jo dalies galiojimą dviem laikotarpiams, kurių kiekvienas neviršija dvejų kakavos metų.

               2021 m. balandžio 22–23 d. vyksiančioje 103-iojoje sesijoje TKO taryba ketina priimti sprendimą dėl 2010 m. TKS galiojimo pratęsimo (toliau – numatomas aktas). Šį sprendimą galima atidėti vėlesnėms Tarybos sesijoms.

               Numatomo akto tikslas – TKO taryboje patvirtinti 2010 m. TKS galiojimo pratęsimą. Pratęsus 2010 m. TKS galiojimą TKO narės turės pakankamai laiko deryboms dėl TKS peržiūros.

               Numatomas aktas bus privalomas Šalims pagal TKS 12 straipsnio 3 dalį, kurioje nustatyta, kad narės įsipareigoja laikyti viena kitą saistomomis visų pagal Susitarimo nuostatas Tarybos priimtų sprendimų.

               3.Pozicija, kurios turi būti laikomasi Sąjungos vardu

               Šio pasiūlymo tikslas – siekti Tarybos leidimo Komisijai TKO taryboje balsuojant Sąjungos vardu pritarti TKS galiojimo pratęsimui.

                  Pratęsus TKS galiojimą ne ilgesniam kaip ketverių metų laikotarpiui, TKO narės turės pakankamai laiko esminei peržiūrai, daugiausia dėmesio skiriant Susitarimo modernizavimui ir supaprastinimui.

               Derybos dėl dalies TKS peržiūros bus pradėtos TKO tarybos 103-iojoje sesijoje 2021 m. balandžio mėn. Poreikis pratęsti galiojimą bus vertinamas atsižvelgiant į derybų pažangą, kad būtų skirta pakankamai laiko iš dalies peržiūrėti TKS.

                  Šiuo metu ES dalyvavimas TKO naudingas ir Sąjungai, ir kitoms TKO narėms, o TKS galima pratęsti tokį, koks jis yra dabar. Pratęsus Susitarimo galiojimą laikotarpiui po 2022 m. ir tuo pat metu imantis atskirų veiksmų jam modernizuoti bus suaktyvinta narių veikla ir paskatintos diskusijos dėl TKO aktualumo sprendžiant dabartinius uždavinius. Peržiūrint TKS po 2022 m. būtų galima padidinti jo pridėtinę vertę bei su juo susijusios veiklos svarbą ir galbūt paskatinti didesnį susidomėjimą TKO. Todėl Susitarimo galiojimo pratęsimas atitinka Sąjungos interesus.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  4
               .

               4.1.2.Taikymas aptariamuoju atveju

               TKO taryba yra susitarimu, t. y. 2010 m. Tarptautiniu kakavos susitarimu, įsteigtas organas.

               Aktas, kurį turi priimti TKO taryba, yra teisinę galią turintis aktas. Vadovaujantis 2010 TKS 12 straipsnio 3 dalimi ir 62 straipsnio 4 dalimi, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnis kartu su 218 straipsnio 9 dalimi.

               2021/0094 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinės kakavos organizacijos taryboje

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Sąjunga 2010 m. Tarptautinį kakavos susitarimą (toliau – Susitarimas) sudarė Tarybos sprendimu 2012/189/ES
                  5
                ir TKS įsigaliojo 2012 m. spalio 1 d.;

               (2)Susitarimo 62 straipsnio 1 dalyje nustatyta, kad Susitarimas galioja iki 2022 m. rugsėjo 30 d., nebent būtų pratęstas;

               (3)Susitarimo 7 straipsnio 1 dalyje nustatyta, kad Tarptautinės kakavos organizacijos Tarptautinė kakavos taryba (toliau – TKO taryba) vykdo visus konkrečioms Susitarimo nuostatoms taikyti būtinus įgaliojimus ir funkcijas arba užtikrina, kad jie būtų vykdomi. Susitarimo 62 straipsnio 4 dalyje nustatyta, kad TKO taryba gali pratęsti viso Susitarimo arba jo dalies galiojimą „dviem laikotarpiams, kurių kiekvienas neviršija dvejų kakavos metų“, t. y. iki 2024 m. rugsėjo 30 d. (pirmasis laikotarpis) ir iki 2026 m. rugsėjo 30 d. (antrasis laikotarpis);

               (4)2021 m. balandžio 22 ir 23 d. vyksiančioje 103-iojoje sesijoje TKO taryba ketina priimti sprendimą dėl Susitarimo galiojimo pratęsimo. Šį sprendimą galima priimti vėliau;

               (5)tikslinga nustatyti poziciją, kurios turi būti laikomasi Sąjungos vardu TKO taryboje, nes TKO tarybos sprendimas dėl Susitarimo galiojimo pratęsimo bus privalomas Sąjungai;

               (6)kakavos sektorius yra svarbus kelioms valstybėms narėms ir visos Sąjungos ekonomikai, todėl Sąjunga yra suinteresuota toliau būti TKS šalis;

               (7)pratęsus Susitarimo galiojimą ne ilgesniam kaip ketverių metų laikotarpiui, TKO tarybos narės ateityje turės pakankamai laiko iš esmės peržiūrėti Susitarimą ir daugiausia dėmesio skirti jo modernizavimui ir supaprastinimui,

               PRIĖMĖ ŠĮ SPRENDIMĄ:

               1 straipsnis

               Pozicija, kurios turi būti laikomasi Sąjungos vardu Tarptautinės kakavos organizacijos Tarptautinė kakavos tarybos 103-iojoje sesijoje arba vėlesnėse sesijose, yra balsuojant pritarti 2010 m. Tarptautinio kakavos susitarimo galiojimo pratęsimui dviem laikotarpiais, kurių kiekvienas yra ne ilgesnis kaip dveji kakavos metai, t. y. iki 2024 m. rugsėjo 30 d. (pirmasis laikotarpis) ir iki 2026 m. rugsėjo 30 d. (antrasis laikotarpis).

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        Įsteigta 1972 m. kakavos susitarimu (Jungtinių Tautų sutarčių rinkinys, 882 t., p. 67.)

                     (2)

                        Jungtinių Tautų sutarčių rinkinys, 2 871 t.

                     (3)

                        2012 m. kovo 26 d. Tarybos sprendimas dėl 2010 m. Tarptautinio kakavos susitarimo sudarymo (OL L 102, 2012 4 12, p. 1); 2011 m. gegužės 17 d. Tarybos sprendimas dėl 2010 m. Tarptautinio kakavos susitarimo pasirašymo Europos Sąjungos vardu ir laikino taikymo (OL L 259, 2011 10 4, p. 7).

                     (4)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (5)

                        2012 m. kovo 26 d. Tarybos sprendimas 2012/189/ES dėl 2010 m. Tarptautinio kakavos susitarimo sudarymo (OL L 102, 2012 4 12, p. 1).


               EUROPOS KOMISIJA
            Briuselis, 2021 04 13
            COM(2021) 174 final
            2021/0093(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi dešimtajame Stokholmo konvencijos dėl patvariųjų organinių teršalų šalių konferencijos posėdyje, dėl pasiūlymo iš dalies pakeisti A priedą

               AIŠKINAMASIS MEMORANDUMAS

               1.PASIŪLYMO APLINKYBĖS

               •Pasiūlymo pagrindimas ir tikslai

                  Stokholmo konvencija dėl patvariųjų organinių teršalų (toliau – Konvencija) įsigaliojo 2004 m. gegužės 17 d. Ji patvirtinta 2004 m. spalio 14 d. Tarybos sprendimu 2006/507/EB
                     1
                   dėl Stokholmo konvencijos dėl patvariųjų organinių teršalų sudarymo Europos bendrijos vardu ir Europos bendrijoje įsigaliojo 2005 m. vasario 14 d. Konvencijos tikslas – apsaugoti žmonių sveikatą ir aplinką nuo patvariųjų organinių teršalų poveikio. Šia Konvencija nustatyta patvariųjų organinių teršalų (POT) gamybos, naudojimo, importo ir eksporto nutraukimo, jų saugaus tvarkymo bei šalinimo ir taršos, atsirandančios dėl netikslinio POT susidarymo, panaikinimo arba mažinimo sistema, pagrįsta atsargumo principu.

                  Konvencijoje ir Tarybos sprendimu 259/2004/EB
                     2
                   patvirtintame 1979 m. Tolimų tarpvalstybinių oro teršalų pernašų konvencijos protokole dėl patvariųjų organinių teršalų (toliau – Protokolas) nustatyti įpareigojimai Sąjungos teisėje įgyvendinami Europos Parlamento ir Tarybos reglamentu (ES) 2019/1021
                     3
                  .

                  Pagal Konvencijos 19 straipsnį įsteigta Šalių konferencija yra Stokholmo konvencijos valdymo organas. Šio organo posėdžiai paprastai šaukiami kas dvejus metus, ir jis stebi, kaip įgyvendinama Konvencija. Šalių konferencija taip pat vertina chemines medžiagas, kurias jai svarstyti teikia Patvariųjų organinių teršalų kontrolės komitetas (POTKK).

                  Pagal Konvencijos 8 straipsnio 1 dalį Konvencijos šalis pateikė sekretoriatui pasiūlymą į Konvencijos A priedą įtraukti perfluorheksansulfonrūgštį (PFHxS), jos druskas ir PFHxS giminingus junginius, o POTKK pagal 8 straipsnio 3 ir 4 dalis tą pasiūlymą apsvarstė. POTKK rekomendavo Šalių konferencijai įtraukti perfluorheksansulfonrūgštį (PFHxS), jos druskas ir PFHxS giminingus junginius į A priedą nenustatant specifinių išimčių. Priedų pakeitimų priėmimo tvarka nustatyta Konvencijos 22 straipsnyje.

                  Vadovaujantis Konvencijos 23 straipsniu, kiekviena Šalis turi po vieną balsą. Tačiau ekonominės integracijos regioninės organizacijos, kaip antai ES, balsuodamos turi tiek balsų, kiek jų valstybių narių yra Konvencijos šalys.

                  Dešimtajame eiliniame posėdyje Šalių konferencija svarstys galimybę priimti sprendimą įtraukti perfluorheksansulfonrūgštį (PFHxS), jos druskas ir PFHxS giminingus junginius į A priedą („Panaikinimas“), B priedą („Apribojimas“) ir (arba) C priedą („Netikslinis susidarymas“).

                  Chemines medžiagas įtraukus į A, B ir (arba) C priedų sąrašus, joms bus taikomos priemonės, kuriomis siekiama panaikinti arba apriboti jų gamybą ir naudojimą, be kita ko, sumažinti arba panaikinti taršą, atsirandančią dėl netikslinio POT susidarymo.

                  Numatomas aktas taps privalomas Šalims pagal Konvencijos 22 straipsnio 4 dalį, kurioje nustatyta: „Siūlant ir priimant A, B ir C priedų pakeitimus ir jiems įsigaliojant, laikomasi tos pačios tvarkos kaip ir siūlant bei priimant papildomus šios Konvencijos priedus ir jiems įsigaliojant, išskyrus tai, kad A, B ir C priedų pakeitimai neįsigalioja Šaliai, kuri yra pateikusi pareiškimą dėl tų priedų pakeitimo pagal 25 straipsnio 4 dalį. Tokiai Šaliai A, B ir C priedų pakeitimai įsigalioja devyniasdešimtą dieną po to, kai ji depozitarui pateikia tokio pakeitimo savo ratifikavimo, priėmimo, patvirtinimo ar prisijungimo dokumentus.“

                  Perfluorheksansulfonrūgštis (PFHxS), jos druskos ir PFHxS giminingi junginiai nėra tikslingai naudojami Europos Sąjungoje, tačiau šių cheminių medžiagų gali būti fluoro pagrindu gaminamose gaisrų gesinimo putose ir perfluoroktansulfonrūgštyje (PFOS) kaip priemaišų. Dėl PFOS sudėtyje esančios PFHxS reikėtų pažymėti, kad PFOS yra įtraukta į Stokholmo konvencijos B priedą ir Reglamento (ES) 2019/1021 I priedą, kuriuo Sąjungoje uždrausta naudoti PFOS, išskyrus vieną likusį naudojimo būdą – iki 2025 m. naudoti kaip rūko slopiklį kietojo chromavimo procese. PFOS naudojimas jau yra palaipsniui nutrauktas beveik visose valstybėse narėse.

                  Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Stokholmo konvencijos šalių konferencijoje dėl numatomo sprendimo iš dalies pakeisti A priedą, įtraukiant į jį perfluorheksansulfonrūgštį (PFHxS), jos druskas ir PFHxS giminingus junginius, priėmimo. Jei Stokholmo konvencijos šalių konferencija nuspręstų PFHxS įtraukti į A priedą, bus reikalaujama, kad Konvencijos šalys, laikydamosi savo įsipareigojimų pagal Konvenciją, imtųsi priemonių, būtinų PFHxS naudojimui jų teritorijoje panaikinti arba apriboti. Kad tas sprendimas būtų įgyvendintas Sąjungoje, Komisija siūlys deleguotąjį aktą, kuriuo būtų iš dalies pakeistas POT reglamento I priedas į jį įtraukiant perfluorheksansulfonrūgštį (PFHxS), jos druskas ir PFHxS giminingus junginius. Šias medžiagas gaminti ir naudoti Sąjungoje bus uždrausta.

               •Suderinamumas su toje pačioje politikos srityje galiojančiomis nuostatomis

                  Pasiūlymas dera su Reglamentu (ES) 2019/1021, kuriuo Sąjungoje įgyvendinama Stokholmo konvencija, ir papildo jo įgyvendinimą. Jis visiškai atitinka tikslą apsaugoti žmonių sveikatą ir aplinką nuo patvariųjų organinių teršalų poveikio.

               •Suderinamumas su kitomis Sąjungos politikos sritimis

                  Pasiūlymas dera su Reglamentu (EB) Nr. 1107/2009 ir Reglamentu (ES) Nr. 528/2012 dėl bendro požiūrio į PBT medžiagas, nes abiejuose reglamentuose nustatyti kriterijai, pagal kuriuos iš esmės neleidžiama rinkai tiekti ir naudoti veikliųjų medžiagų, kurios yra PBT. Siekiant užtikrinti suderinamumą, bendro susitarimo dokumente
                     4
                   nagrinėjama, kaip yra susiję Stokholmo konvencijoje, Reglamente (ES) 2019/1021 ir Reglamente (EB) Nr. 1907/2006 nustatyti apribojimai ir autorizacijos reikalavimai.

               2.TEISINIS PAGRINDAS, SUBSIDIARUMO IR PROPORCINGUMO PRINCIPAI

               •Teisinis pagrindas

                  Siūlomo Tarybos sprendimo procedūrinis teisinis pagrindas yra SESV 218 straipsnio 9 dalis, kuri yra tinkamas pagrindas priimti teisės aktą, kuriuo nustatoma su tarptautiniu susitarimu (šiuo atveju – Stokholmo konvencija) susijusi Europos Sąjungos pozicija.

                  Materialinis teisinis pagrindas – SESV 192 straipsnio 1 dalis, nes priemonėmis, dėl kurių susitarta pagal Stokholmo konvenciją, daugiausia siekiama su aplinka susijusių tikslų (t. y. pašalinti patvariuosius organinius teršalus).

                  Siūlomo sprendimo teisinis pagrindas turėtų būti SESV 192 straipsnio 1 dalis kartu su 218 straipsnio 9 dalimi.

               •Subsidiarumo principas (neišimtinės kompetencijos atveju)

                  Patvarieji organiniai teršalai yra pasaulinio masto problema, o Sąjungoje Stokholmo konvencija įgyvendinama Reglamentu (ES) 2019/1021. Kadangi Sąjunga yra Konvencijos šalis, tikslinga, kad Sąjunga dalyvautų Šalių konferencijos sprendimų priėmimo procese.

               •Proporcingumo principas

                  Patvarieji organiniai teršalai yra pasaulinio masto problema, o Stokholmo konvencija siekiama nutraukti tų cheminių medžiagų gamybą ir naudojimą. Konvencijos POTKK rekomendavo įtraukti perfluorheksansulfonrūgštį (PFHxS), jos druskas ir PFHxS giminingus junginius į A priedą nuo tada, kai nustatyta, kad ši cheminė medžiaga atitinka Konvencijos D priede nustatytus kriterijus. Todėl, siekiant užtikrinti, kad būtų imtasi atitinkamų veiksmų pasauliniu lygmeniu, tikslinga pritarti, kad ta cheminė medžiaga būtų įtraukta į Konvencijos A priedą.

               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI

               •Konsultacijos su suinteresuotosiomis šalimis

                  Pasiūlymas aptartas su valstybėmis narėmis ir kitomis suinteresuotosiomis šalimis Komisijos ekspertų grupės, sudarytos iš už Reglamento (ES) 2019/1021 įgyvendinimą atsakingų kompetentingų institucijų atstovų, 23-iajame posėdyje. Be to, šios cheminės medžiagos vertinimo proceso, kurį atliko Konvencijos POTKK, metu plačiai konsultuotasi su suinteresuotosiomis šalimis ir į jų pastabas atsižvelgta.

               •Poveikio vertinimas

                  Poveikio vertinimas atliktas nebuvo, tačiau, atsižvelgiant į perfluorheksansulfonrūgšties (PFHxS), jos druskų ir PFHxS giminingų junginių apribojimų dokumentaciją pagal REACH reglamentą, atliktas socialinis bei ekonominis vertinimas ir alternatyvų analizė
                     5
                  . ECHA pateiktoje nuomonėje padaryta išvada, kad socialinės ir ekonominės išlaidos dėl siūlomo apribojimo turėtų būti nedidelės ir kad griežtai riboti PFHxS gamybą, tiekimą rinkai ir naudojimą yra proporcinga.

                  POTKK priėjo prie išvados, kad ši cheminė medžiaga yra patvarusis organinis teršalas, ir rekomendavo įtraukti ją į sąrašą nenustatant specifinių išimčių. Ši rekomendacija grindžiama galimų valdymo priemonių poveikio vertinimu, atsižvelgiant į socialinę ir ekonominę informaciją.

               •Reglamentavimo tinkamumas ir supaprastinimas

                  Pasiūlymas neturi poveikio komercinei veiklai, nes aptariama cheminė medžiaga Sąjungoje nėra naudojama komerciniais tikslais, todėl jame nenumatyta taikyti išimčių labai mažoms įmonėms ir nėra specialių MVĮ skirtų taisyklių. Pasiūlymas neturi jokio poveikio sektoriniam ES konkurencingumui ar prekybai, nes aptariama chemine medžiaga Sąjunga su trečiosiomis šalimis neprekiauja.

               4.POVEIKIS BIUDŽETUI

                  Pasiūlymas neturi poveikio biudžetui.

               5.KITI ELEMENTAI

               •Įgyvendinimo planai ir stebėsena, vertinimas ir ataskaitų teikimo tvarka

                  Laikoma, kad įgyvendinimo planas, stebėsena, vertinimas ir ataskaitų teikimas nėra būtini.

               •Išsamus konkrečių pasiūlymo nuostatų paaiškinimas

                  Pasiūlymu Komisijai suteikiami įgaliojimai Stokholmo konvencijos šalių konferencijoje Sąjungos vardu pritarti perfluorheksansulfonrūgšties (PFHxS), jos druskų ir PFHxS giminingų junginių įtraukimui į A priedą nenustatant specifinių išimčių.

               2021/0093 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi dešimtajame Stokholmo konvencijos dėl patvariųjų organinių teršalų šalių konferencijos posėdyje, dėl pasiūlymo iš dalies pakeisti A priedą

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Stokholmo konvencija dėl patvariųjų organinių teršalų (toliau – Konvencija) įsigaliojo 2004 m. gegužės 17 d. ir Sąjungos vardu buvo sudaryta Tarybos sprendimu 2006/507/EB
                  6
               ;

               (2)Stokholmo konvencija Sąjungoje įgyvendinama Europos Parlamento ir Tarybos reglamentu (ES) 2019/1021
                  7
               ;

               (3)pagal Konvencijos 8 straipsnį, sprendimą, ar cheminę medžiagą įtraukti į A, B ir (arba) C priedus, priima ir su ja susijusias kontrolės priemones nustato Šalių konferencija;

               (4)numatoma, kad dešimtajame Stokholmo konvencijos šalių konferencijos posėdyje bus priimtas sprendimas į A priedą įtraukti papildomas chemines medžiagas;

               (5)atsižvelgiant į tai, kad sprendimas Sąjungai bus privalomas, tikslinga nustatyti poziciją, kurios Sąjungos vardu turi būti laikomasi Šalių konferencijoje;

               (6)siekiant apsaugoti žmonių sveikatą nuo tolesnės perfluorheksansulfonrūgšties (PFHxS), jos druskų ir PFHxS giminingų junginių keliamos taršos, būtina pasauliniu mastu sumažinti arba panaikinti tų cheminių medžiagų gamybą bei naudojimą ir pritarti tam, kad jos būtų įtrauktos į Konvenciją,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi dešimtajame Stokholmo konvencijos šalių konferencijos posėdyje, yra, atsižvelgiant į atitinkamas Patvariųjų organinių teršalų kontrolės komiteto rekomendacijas, pritarti perfluorheksansulfonrūgšties (PFHxS), jos druskų ir PFHxS giminingų junginių įtraukimui į A priedą nenustatant specifinių išimčių.

               Atsižvelgdami į dešimtojo Stokholmo konvencijos šalių konferencijos posėdžio eigą, Sąjungos atstovai, pasikonsultavę su valstybėmis narėmis, gali derindami veiksmus vietoje susitarti dėl šios pozicijos koregavimo be tolesnio Tarybos sprendimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2004 m. spalio 14 d. Tarybos sprendimas 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu (OL L 209, 2006 7 31, p. 1).

                     (2)

                        2004 m. vasario 19 d. Tarybos sprendimas 2004/259/EB dėl 1979 m. Tolimų tarpvalstybinių oro teršalų pernašų konvencijos protokolo dėl patvarių organinių teršalų sudarymo Europos bendrijos vardu (OL L 81, 2004 3 19, p. 35).

                     (3)

                        2019 m. birželio 20 d. Europos Parlamento ir Tarybos reglamentas (ES) 2019/1021 dėl patvariųjų organinių teršalų (OL L 169, 2019 6 25, p. 45).

                     (4)

                  http://ec.europa.eu/growth/sectors/chemicals/reach/special-cases_en

                     (5)

                        https://echa.europa.eu/registry-of-restriction-intentions/-/dislist/details/0b0236e1827f87da

                     (6)

                        2004 m. spalio 14 d. Tarybos sprendimas 2006/507/EB dėl Stokholmo konvencijos dėl patvariųjų organinių teršalų sudarymo Europos bendrijos vardu (OL L 209, 2006 7 31, p. 1).

                     (7)

                        2019 m. birželio 20 d. Europos Parlamento ir Tarybos reglamentas (ES) 2019/1021 dėl patvariųjų organinių teršalų (OL L 169, 2019 6 25, p. 45).


               EUROPOS KOMISIJA
            Briuselis, 2021 04 13
            COM(2021) 183 final
            2021/0098(NLE)
            Pasiūlymas
            TARYBOS SPRENDIMAS
            dėl pozicijos, kurios turi būti laikomasi Europos Sąjungos vardu Pasaulio prekybos organizacijos Taryboje dėl intelektinės nuosavybės teisių aspektų, susijusių su prekyba

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios turi būti laikomasi Sąjungos vardu Pasaulio prekybos organizacijos Taryboje dėl intelektinės nuosavybės teisių aspektų, susijusių su prekyba (toliau – TRIPS taryba), dėl numatomo sprendimo dėl prašymo pratęsti pereinamąjį laikotarpį, pagal TRIPS sutarties 66 straipsnio 1 dalį taikomą mažiausiai išsivysčiusioms šalims narėms, priėmimo.

               2.Pasiūlymo aplinkybės

               2.1.Sutartis dėl intelektinės nuosavybės teisių aspektų, susijusių su prekyba

               Sutartimi dėl intelektinės nuosavybės teisių aspektų, susijusių su prekyba (toliau – TRIPS sutartis), be kita ko, siekiama sukurti tinkamus standartus ir principus, susijusius su intelektinės nuosavybės teisėmis prekyboje, jų apimtimi ir naudojimu, efektyvias ir tinkamas priemones, skirtas joms užtikrinti, ir efektyvias ir greitas procedūras, leidžiančias daugiašaliu pagrindu išvengti ginčų tarp vyriausybių ir juos spręsti. TRIPS sutartis apima šias intelektinės nuosavybės teises: autorių teises ir gretutines teises, prekių ženklus, geografines nuorodas, įskaitant kilmės vietos nuorodas, pramoninį dizainą, patentus, įskaitant naujų augalų rūšių apsaugą, integrinių grandynų topografiją ir komercinių paslapčių apsaugą. TRIPS sutartis įsigaliojo 1995 m. sausio 1 d.

               Europos Sąjunga yra TRIPS sutarties šalis
                  1
               .

               2.2.TRIPS taryba

               TRIPS taryba prižiūri TRIPS sutarties veikimą. TRIPS tarybos reguliarios sesijos yra diskusijų dėl į TRIPS sutarties taikymo sritį patenkančių intelektinės nuosavybės teisių apsaugos ir užtikrinimo aspektų, susijusių su prekyba, forumas. TRIPS taryba veikia vadovaudamasi bendrosiomis PPO generalinės tarybos gairėmis. Jos veikloje gali dalyvauti visos PPO narės ir narių patvirtinti stebėtojai. TRIPS taryba sprendimus priima bendru sutarimu. Kaip nustatyta TRIPS tarybos darbo tvarkos taisyklių
                  2
                33 taisyklėje, jeigu TRIPS taryboje sprendimo nepavyksta priimti bendru sutarimu, nagrinėjamas klausimas perduodamas spręsti Generalinei tarybai. Kaip nustatyta Pasaulio prekybos organizacijos steigimo sutarties (toliau – Marakešo sutartis) IX straipsnyje, jeigu Europos Sąjunga naudojasi savo balso teise, jai priklauso toks balsų skaičius, kiek joje yra valstybių narių, esančių ir PPO narėmis.

               2.3.Numatomas TRIPS tarybos aktas

               2021 m. birželio 8 ir 9 d. oficialioje sesijoje TRIPS taryba turi priimti sprendimą dėl prašymo nuo 2021 m. liepos 1 d. pratęsti pereinamąjį laikotarpį, pagal TRIPS 66 straipsnio 1 dalį taikomą mažiausiai išsivysčiusioms šalims narėms (toliau – numatomas aktas).

               Nuo Marakešo sutarties įsigaliojimo 1995 m. sausio 1 d. mažiausiai išsivysčiusios šalys narės pagal TRIPS sutarties 66 straipsnio 1 dalį dešimties metų laikotarpiui buvo atleistos nuo TRIPS sutartyje, išskyrus jos 3, 4 ir 5 straipsnius, nustatytų pareigų. Šiame straipsnyje taip pat numatyta galimybė šį laikotarpį pratęsti, mažiausiai išsivysčiusiai šaliai narei pateikus tinkamai motyvuotą prašymą. 2005 ir 2013 m., gavus konkrečius mažiausiai išsivysčiusių šalių narių prašymus, šios išimties taikymas buvo pratęstas jau du kartus, antrą kartą – iki 2021 m. liepos 1 d.

               2020 m. spalio 1 d. Čadas mažiausiai išsivysčiusių šalių narių grupės vardu oficialiai pateikė prašymą
                  3
                pratęsti pereinamąjį laikotarpį. Mažiausiai išsivysčiusių šalių narių grupė pereinamąjį laikotarpį paprašė tęsti „tol, kol narė bus priskiriama mažiausiai išsivysčiusių šalių kategorijai, ir dvylika metų nuo JT Generalinės Asamblėjos sprendimo pašalinti narę iš mažiausiai išsivysčiusių šalių kategorijos įsigaliojimo dienos“.

               Numatomas aktas taps privalomas šalims pagal TRIPS sutarties 66 straipsnio 1 dalį, kurioje nustatyta: „Atsižvelgiant į atitinkamus mažiausiai išsivysčiusių valstybių narių poreikius ir reikalavimus, jų ekonominius, finansinius ir administracinius sunkumus ir jų lankstumo poreikį, kuris leistų sukurti gyvybingą technologinę bazę, iš tokių valstybių narių neturi būti reikalaujama taikyti šios Sutarties nuostatas, išskyrus 3, 4 ir 5 straipsnių nuostatas, 10 metų nuo tos dienos, kai ši Sutartis pradedama taikyti, kaip numatyta 65 straipsnio 1 dalyje. TRIPS taryba, esant tinkamai motyvuotam mažiausiai išsivysčiusios valstybės narės prašymui, šį laikotarpį pratęsia.“

               3.Pozicija, kurios turi būti laikomasi Sąjungos vardu

               Atsakydama į mažiausiai išsivysčiusių šalių narių prašymą, Komisija Europos Sąjungos Tarybai rekomenduoja nustatyti šią Sąjungos poziciją: neturėtų būti reikalaujama, kad mažiausiai išsivysčiusios šalys narės taikytų TRIPS sutarties nuostatas, išskyrus jos 3, 4 ir 5 straipsnių nuostatas, ribotą 10 metų neviršijantį laikotarpį arba iki datos, nuo kurios jos neteks mažiausiai išsivysčiusios šalies statuso, priklausomai nuo to, kuri iš šių datų bus ankstesnė.

               Tačiau jei pereinamasis laikotarpis būtų pratęstas neribotam laikui, kaip siūlo mažiausiai išsivysčiusios šalys, tai neatitiktų tikslo laipsniškai integruoti mažiausiai išsivysčiusias šalis nares, kaip daugiašalės prekybos sistemos nares, į tarptautinę intelektinės nuosavybės sistemą, remiantis TRIPS sutartyje nustatytais minimaliaisiais reikalavimais.

               Jeigu PPO narės pritartų tam, kad pereinamasis laikotarpis pagal TRIPS sutarties 66 straipsnio 1 dalį būtų pratęstas neribotam laikui, Sąjunga neturėtų trukdyti siekti bendro sutarimo.

               Tam tikro lygio intelektinės nuosavybės teisių apsauga ir užtikrinimas yra reikalingi ir mažiausiai išsivysčiusiose šalyse narėse, nes INT skatina inovacijas ir yra svarbi priemonė, padedanti siekti darnaus vystymosi. INT apsauga ir užtikrinimas taip pat motyvuoja technologijų turėtojus skatinti žinių sklaidą ir pritraukti investicijas į mažiausiai išsivysčiusias šalis nares. Tam tikro lygio INT apsauga ir užtikrinimas mažiausiai išsivysčiusiose šalyse narėse taip pat motyvuoja ES bendroves savo naujas technologijas tiekti mažiausiai išsivysčiusioms šalims narėms nebijant intelektinės nuosavybės vagysčių ar kitų pažeidimų. Pereinamojo laikotarpio pratęsimas neribotam laikui neskatintų mažiausiai išsivysčiusių šalių narių dėti pastangas šioje srityje ir galėtų kenkti jų konkurencingumui pasaulio prekybos sistemoje. Tačiau dar vienas TRIPS sutarties, išskyrus jos 3, 4 ir 5 straipsnius, įgyvendinimo pereinamojo laikotarpio pratęsimas yra pagrįstas. Mažiausiai išsivysčiusios šalys narės yra labiausiai pažeidžiama tarptautinės prekybos bendruomenės dalis ir joms būdingi tokie apribojimai kaip mažos pajamos vienam gyventojui, žemas žmogaus socialinės raidos lygis ir ekonominiai bei struktūriniai augimo sunkumai. Dėl COVID-19 pandemijos mažiausiai išsivysčiusios šalys narės patiria dar daugiau sunkumų. Todėl mažiausiai išsivysčiusioms šalims narėms reikalinga politinė erdvė ir lankstumas, kad jos galėtų spręsti vystymosi problemas ir kurti gyvybingą technologinę bazę.

               Taip pat svarbu siekti įtvirtinti nuostatą, kad dėl bet kokių mažiausiai išsivysčiusių šalių narių įstatymų, kitų teisės aktų ir praktikos pakeitimų, atliktų papildomu pereinamuoju laikotarpiu, negali sumažėti atitiktis TRIPS sutarties nuostatoms. Šis reikalavimas paskatintų mažiausiai išsivysčiusias šalis nares palaipsniui įgyvendinti tam tikras TRIPS sutarties nuostatas ir užkirstų kelią intelektinės nuosavybės teisių apsaugos ir užtikrinimo lygio mažinimui. Į mažiausiai išsivysčiusių šalių narių pastangas įgyvendinti tam tikras TRIPS sutarties nuostatas būtų atsižvelgta sprendžiant dėl TRIPS sutarties 67 straipsnyje numatyto techninio ir finansinio bendradarbiavimo naudos gavėjų, siekiant palengvinti TRIPS sutarties įgyvendinimą, visų pirma srityse, kuriose tai aktualiausia.

               Manoma, kad antra mažiausiai išsivysčiusių šalių narių prašymo dalis, t. y. prašymas išimtį taikyti papildomą dvylikos metų laikotarpį, skaičiuojamą nuo tada, kai mažiausiai išsivysčiusi šalis narė nustoja būti priskiriama mažiausiai išsivysčiusių šalių kategorijai, nepatenka į TRIPS sutarties 66 straipsnio 1 dalies taikymo sritį, nes šis straipsnis taikomas tik tada, kai pereinamojo laikotarpio pratęsimas yra susijęs su mažiausiai išsivysčiusių šalių narių tam tikrų TRIPS sutarties nuostatų įgyvendinimu. Manoma, kad tai būtų prašymas atleisti nuo atitinkamų TRIPS sutarties nuostatų, dėl kurio TRIPS taryba negali priimti sprendimo. Todėl prašymui TRIPS tarybos sprendimu pagal TRIPS sutarties 66 straipsnio 1 dalį suteikti išimtį ne mažiausiai išsivysčiusioms šalims negalima pritarti.

               Reikėtų pažymėti, kad prašymas taikyti išimtį papildomą dvylikos metų laikotarpį, skaičiuojamą nuo tada, kai mažiausiai išsivysčiusi šalis narė nustoja būti priskiriama mažiausiai išsivysčiusių šalių kategorijai, taip pat įtrauktas į komunikatą
                  4
                dėl mažiausiai išsivysčiusių šalių kategorijai nebepriskiriamų šalių sklandaus perėjimo, kurį 2020 m. lapkričio 17 d. mažiausiai išsivysčiusių šalių grupės vardu Čadas pateikė Generalinei tarybai ir kuris yra jos svarstomas.

               Ši iniciatyva visiškai atitinka ES politikos nuostatas. Panašių sprendimų buvo priimta anksčiau. Europos Sąjunga pritarė tam, kad būtų pratęstas pereinamasis laikotarpis, dėl kurio PPO narės sutarė 2013 m. birželio 11 d., kad mažiausiai išsivysčiusioms šalims narėms būtų leista iki 2021 m. liepos 1 d. netaikyti TRIPS sutarties, išskyrus jos 3, 4 ir 5 straipsnius
                  5
               .

               Be to, mažiausiai išsivysčiusioms šalims narėms pritaikytas specifinis įsipareigojimų atidėjimas, susijęs su TRIPS sutarties nuostatų dėl vaistų įgyvendinimu. Šis įsipareigojimų atidėjimas iš pradžių turėjo nustoti galioti 2016 m. sausio 1 d., remiantis 2001 m. lapkričio 14 d. priimta Dohos deklaracija dėl TRIPS sutarties ir visuomenės sveikatos. 2015 m. Bangladešas mažiausiai išsivysčiusių šalių grupės vardu paprašė mažiausiai išsivysčiusias šalis nares atleisti nuo TRIPS sutartimi nustatytų pareigų, susijusių su vaistais, kol jos laikomos mažiausiai išsivysčiusiomis šalimis. ES pritarė šiam mažiausiai išsivysčiusių šalių grupės prašymui, atsižvelgdama į Dohos deklaraciją dėl TRIPS sutarties ir visuomenės sveikatos ir į 2003 m. rugpjūčio 30 d. PPO generalinės tarybos sprendimą dėl Dohos deklaracijos 6 punkto įgyvendinimo. Vėliau įsipareigojimų atidėjimas buvo pratęstas iki 2033 m. sausio 1 d. arba iki datos, kurią mažiausiai išsivysčiusi šalis narė neteks mažiausiai išsivysčiusios šalies statuso, priklausomai nuo to, kuri iš šių datų bus ankstesnė.

               ES pozicija dėl numatomo akto visiškai atitinka ES poziciją dėl TRIPS sutarties nuostatų dėl vaistų įgyvendinimo.

               4.Procedūrinis teisinis pagrindas

               4.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  6
               .

               4.2.Taikymas aptariamuoju atveju

               TRIPS taryba yra įsteigta Marakešo sutartimi ir jos 1C priedu dėl TRIPS sutarties.

               Aktas, kurį turi priimti TRIPS taryba, yra teisinę galią turintis aktas. Numatomas aktas bus privalomas pagal tarptautinę teisę, vadovaujantis TRIPS sutarties 66 straipsnio 1 dalimi.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.3.Materialinis teisinis pagrindas

               4.3.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.3.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika. Todėl siūlomo sprendimo materialinis teisinis pagrindas yra SESV 207 straipsnio 4 dalis.

               4.4.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su 218 straipsnio 9 dalimi.

               2021/0098 (NLE)

               Pasiūlymas

               TARYBOS SPRENDIMAS

               dėl pozicijos, kurios turi būti laikomasi Europos Sąjungos vardu Pasaulio prekybos organizacijos Taryboje dėl intelektinės nuosavybės teisių aspektų, susijusių su prekyba

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Pasaulio prekybos organizacijos steigimo sutartis ir jos 1, 2 bei 3 prieduose pateiktos sutartys (toliau – Marakešo sutartis) buvo Sąjungos sudarytos Tarybos sprendimu 94/800/EB
                  7
                ir įsigaliojo 1995 m. sausio 1 d.;

               (2)kaip nustatyta Sutarties dėl intelektinės nuosavybės teisių aspektų, susijusių su prekyba, įtrauktos į Marakešo sutarties 1C priedą (toliau – TRIPS sutartis), 66 straipsnio 1 dalyje, Pasaulio prekybos organizacijos Taryba dėl intelektinės nuosavybės teisių aspektų, susijusių su prekyba (toliau – TRIPS taryba) turi, gavusi tinkamai motyvuotą mažiausiai išsivysčiusios šalies narės prašymą, pratęsti pereinamąjį laikotarpį, kuriuo mažiausiai išsivysčiusios šalys narės neprivalo taikyti TRIPS sutarties nuostatų, išskyrus 3, 4 ir 5 straipsnių nuostatas;

               (3)galiojantis pereinamasis laikotarpis, dėl kurios susitarta 2013 m. birželio 11 d. TRIPS tarybos sprendime
                  8
               , baigsis 2021 m. liepos 1 d.;

               (4)2020 m. spalio 1 d. Čadas mažiausiai išsivysčiusių šalių narių grupės vardu oficialiai pateikė prašymą pratęsti pereinamąjį laikotarpį
                  9
               ;

               (5)2021 m. birželio 8 ir 9 d. oficialioje sesijoje TRIPS taryba turi priimti sprendimą dėl prašymo pratęsti pereinamąjį laikotarpį, pagal TRIPS sutarties 66 straipsnio 1 dalį taikomą mažiausiai išsivysčiusioms šalims narėms (toliau – TRIPS tarybos sprendimas);

               (6)tikslinga nustatyti poziciją, kurios turi būti laikomasi Sąjungos vardu TRIPS taryboje, nes TRIPS tarybos sprendimas bus privalomas Sąjungai;

               (7)mažiausiai išsivysčiusios šalys narės yra labiausiai pažeidžiama tarptautinės prekybos bendruomenės dalis ir jos susiduria su ekonominiais, finansiniais ir administraciniais apribojimais. Mažiausiai išsivysčiusioms šalims narėms reikalinga politinė erdvė ir lankstumas, kad jos galėtų spręsti vystymosi problemas, ir daugiau laiko TRIPS sutarčiai įgyvendinti;

               (8)tam tikro lygio intelektinės nuosavybės teisių (INT) apsauga ir užtikrinimas yra naudingi mažiausiai išsivysčiusioms šalims narėms, nes INT skatina inovacijas ir yra svarbi priemonė, padedanti siekti darnaus vystymosi. Kai kurios mažiausiai išsivysčiusios šalys narės jau ėmėsi veiksmų TRIPS sutarčiai įgyvendinti ir būtina jas skatinti nemažinti esamo INT apsaugos ir užtikrinimo lygio;

               (9)pereinamojo laikotarpio pratęsimas neribotam laikui, kaip siūlo mažiausiai išsivysčiusių šalių grupė, sulėtintų laipsnišką mažiausiai išsivysčiusių šalių, kaip daugiašalės prekybos sistemos narių, integraciją į tarptautinę intelektinės nuosavybės sistemą, remiantis TRIPS sutartyje nustatytais minimaliaisiais reikalavimais;

               (10)todėl tikslinga mažiausiai išsivysčiusioms šalims narėms ribotam dešimties metų neviršijančiam laikotarpiui pratęsti TRIPS sutarties, išskyrus jos 3, 4 ir 5 straipsnius, įgyvendinimo pereinamąjį laikotarpį;

               (11)jeigu Pasaulio prekybos organizacijos narės pritartų tam, kad pereinamasis laikotarpis pagal TRIPS sutarties 66 straipsnio 1 dalį būtų pratęstas ilgesniam laikotarpiui arba neribotam laikui, Sąjunga neturėtų trukdyti siekti bendro sutarimo;

               (12)manoma, kad mažiausiai išsivysčiusių šalių narių prašymas išimtį taikyti papildomą dvylikos metų laikotarpį, skaičiuojamą nuo tada, kai mažiausiai išsivysčiusi šalis narė nustoja būti priskiriama mažiausiai išsivysčiusių šalių kategorijai, nepatenka į TRIPS sutarties 66 straipsnio 1 dalies taikymo sritį, nes šis straipsnis taikomas tik tada, kai pereinamojo laikotarpio pratęsimas yra susijęs su mažiausiai išsivysčiusių šalių narių tam tikrų TRIPS sutarties nuostatų įgyvendinimu. Todėl prašymui TRIPS tarybos sprendimu pagal TRIPS sutarties 66 straipsnio 1 dalį suteikti išimtį ne mažiausiai išsivysčiusioms šalims narėms neturėtų būti pritarta,

               PRIĖMĖ ŠĮ SPRENDIMĄ:

               1 straipsnis

               Pozicija, kurios 2021 m. birželio 8 ir 9 d. oficialioje sesijoje turi būti laikomasi Sąjungos vardu Pasaulio prekybos organizacijos Taryboje dėl intelektinės nuosavybės teisių aspektų, susijusių su prekyba (toliau – TRIPS taryba):

               (a)neturėtų būti reikalaujama, kad mažiausiai išsivysčiusios šalys narės taikytų Sutarties dėl intelektinės nuosavybės teisių aspektų, susijusių su prekyba (toliau – TRIPS sutartis) nuostatas, išskyrus jos 3, 4 ir 5 straipsnių nuostatas, ribotą dešimties metų neviršijantį laikotarpį arba iki datos, nuo kurios jos neteks mažiausiai išsivysčiusios šalies narės statuso, priklausomai nuo to, kuri iš šių datų bus ankstesnė;

               (b)jeigu Pasaulio prekybos organizacijos narės pritartų tam, kad pereinamasis laikotarpis pagal TRIPS sutarties 66 straipsnio 1 dalį būtų pratęstas ilgesniam laikotarpiui arba neribotam laikui, Sąjunga neturėtų trukdyti siekti bendro sutarimo;

               (c)mažiausiai išsivysčiusios šalys narės turėtų užtikrinti, kad dėl bet kokių jų įstatymų, kitų teisės aktų ir praktikos pakeitimų, atliktų papildomu pereinamuoju laikotarpiu, nesumažėtų atitiktis TRIPS sutarties nuostatoms. Tačiau jei Pasaulio prekybos organizacijos narės nepritartų tam, kad būtų nustatyta tokia mažiausiai išsivysčiusių šalių narių pareiga, Sąjunga neturėtų trukdyti siekti bendro sutarimo;

               (d)mažiausiai išsivysčiusių šalių narių prašymui išimtį taikyti papildomą dvylikos metų laikotarpį, skaičiuojamą nuo tada, kai mažiausiai išsivysčiusi šalis narė nustoja būti priskiriama mažiausiai išsivysčiusių šalių kategorijai, neturėtų būti pritarta, nes jis nepatenka į TRIPS sutarties 66 straipsnio 1 dalies taikymo sritį.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        1994 m. gruodžio 22 d. Tarybos sprendimas 94/800/EB dėl daugiašalių derybų Urugvajaus raunde (1986–1994) priimtų susitarimų patvirtinimo Europos bendrijos vardu jos kompetencijai priklausančių klausimų atžvilgiu (OL L 336, 1994 12 23, p. 1).

                     (2)

                        TRIPS tarybos posėdžių darbo tvarkos taisyklės (1995 m. rugsėjo 28 d.), IP/C/1.

                     (3)

                        PPO dokumentas IP/C/W/668.

                     (4)

                        WT/GC/W/807.

                     (5)

                        PPO dokumentas IP/C/64.

                     (6)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (7)

                        1994 m. gruodžio 22 d. Tarybos sprendimas 94/800/EB dėl daugiašalių derybų Urugvajaus raunde (1986–1994) priimtų susitarimų patvirtinimo Europos bendrijos vardu jos kompetencijai priklausančių klausimų atžvilgiu (OL L 336, 1994 12 23, p. 1).

                     (8)

                        IP/C/64.

                     (9)

                        PPO dokumentas IP/C/W/668.